• Nye dokumenter lekket av den amerikanske avhopperen Edward Snowden til avisa The Guardian viser at Norge spiller en sentral rolle i National Security Agencys overvåking av data- og teletrafikk. Riktignok er vi ikke helt inne i den innerste kjerne av NSA-samarbeidet. For den tetteste etterretningsutvekslingen skjer mellom USA, Storbritannia, Canada, Australia og New Zealand – den såkalte fem øyne-gruppa. Gruppa utgjør kjernen i etterretningsalliansen Ukusa, som har samlet og delt signaletterretning siden krigen. Det er Ukusa-landene som drifter og vedlikeholder det verdensomspennende signaletterretningsnettverket Echelon. Men rett utenfor, i en gruppe som omtales som ni øyne-gruppa, deltar også Norge, Danmark, Frankrike og Nederland. Formaliseringen av samarbeidet skjedde for Norges del på 1950-tallet, ifølge NTB.

• At vi er blant USAs nærmeste allierte, er kanskje ikke så overraskende. Men etter den siste tidas avsløringer av omfanget av ulovlig overvåking, er det betimelig å spørre hva vårt bidrag til NSAs omfattende database har vært og er. NTB skriver at det i alle år har vært en uttalt politikk at man ikke skal gi fra seg rådata til USA. Betyr det at det bare er bearbeidet norsk etterretning vi deler med amerikanerne? Og hva slags data er egentlig dette: Omfatter det norske borgere? Borgere i våre naboland? Statsledere hjemme og ute?

• Edward Snowden lanserte søndag det han kaller et manifest for sannhet i den tyske avisa Der Spiegel. Her skriver han at vi har en moralsk forpliktelse til å sørge for at lover og verdier begrenser overvåkingsprogrammer og ivaretar menneskerettighetene. Han tar også et oppgjør med amerikanske og britiske myndigheters forsøk på å ramme journalister og medier som trykker lekkasjer de ikke ønsker. Han viser da til behandlingen av den amerikanske journalisten Glenn Greenwald og den britiske avisa The Guardian og kriminaliseringen av å trykke dokumenter som er sanne. «Å si sannheten er ikke kriminelt», avslutter Snowden. Og det kan vi stemme i med, både som journalister og borgere.